Verejnosť na Slovensku vníma, že najťažšie boje o oslobodenie boli na Dukle. Málo sa vie o tom, že veľmi ťažké boje prebiehali aj pri Liptovskom Mikuláši. V skorých ranných hodinách 3. marca 1945 vyrazili československé a sovietske jednotky do útoku. Vojská 1. a 3. čs. brigády prelomili predný okraj nepriateľskej obrany, rýchlo ovládli výšinu Trstenský diel západne od obce Smrečany a oslobodili obec neďaleko Liptovského Mikuláša Trstené a časť obce Bobrovec. Veľmi ťažké boje prebiehali o výšinu Háj. O úpornosti bojov o Háj svedčí fakt, že prápor škpt. Čerňanského útočil na výšinu 17-krát a že v priebehu niekoľkých dní štyrikrát zmenila svojho majiteľa. Najvýznamnejší úspech zaznamenali vojaci 24. sovietskej streleckej divízie, ktorí po prudkom boji 3. marca 1945 oslobodili mesto Liptovský Mikuláš. Boje v meste boli veľmi kruté. Sovietskym a našim vojakom pomáhali aj odbojoví pracovníci. Vyznamenal sa najmä Koloman Petrovič, člen ilegálneho Revolučného okresného národného výboru (RONV), ktorý v priebehu útoku najprv odmínoval most na Iľanovo, potom chcel odmínovať aj most cez Váh na hlavnej ceste do Palúdzky. Pri odmínovaní však bol nemeckým guľometom zastrelený. Jeho hrdinský čin pripomína pamätník pri moste cez rieku Váh, do mestskej časti Palúdzka. Koloman Petrovič je pochovaný na Vrbickom cintoríne. Bohužiaľ v marci mesto nebolo oslobodené, po týždni mesto znova obsadili Nemci a oslobodené bolo až 4. apríla 1945.
Podpredseda MS, riaditeľ Domu MS a v neposlednom rade aj poslanec Mestského zastupiteľstva za mestskú časť Palúdzka Marek Nemec si každoročne pripomína významného odbojového pracovníka spolu s matičiarmi. Na hrdinov by sa nemalo zabúdať. Často obetovali to najcennejšie čo mali, svoje vlastné životy. Cenu najvyššiu položil aj hrdina Koloman Sokol, na ktorého nezabúdame a pri smutnom výročí kedy padol si jeho obeť pripomíname.
Peter Vrlík, Dom Matice slovenskej Liptovský Mikuláš